Izvoz svežega modroplavutega tuna v Korejo

*V elektronskem dopisu, z dne 2. 8. 2024, ste na nas naslovili vprašanje kakšno dokumentacijo potrebujete pri izvozu svežega modroplavutega tuna v Korejo, ulovljenega na Hrvaškem.*

V skladu z prvo točko 3. člena Uredbe (EU) 2023/2833 Evropskega parlamenta in Sveta, z dne 13. decembra 2023 o uvedbi programa za dokumentacijo o ulovu modroplavutega tuna (Thunnus thynnus) in o razveljavitvi Uredbe (EU) št. 640/2010 (v nadaljevanju uredba EU 2023/2833) se pri izvozu modroplavutega tuna uporablja eBCD, tj. elektronski sistem dokumentacije o modroplavutih tunih. Navedeni člen pravi, da se sistem eBCD uporablja za vsak ulov, iztovarjanje, prenos, vključno s prenosi znotraj ribogojnice in med ribogojnicami, pretovarjanje, dajanje v mrežasto kletko za rejo, izlov, notranjo trgovino, uvoz, izvoz ali ponovni izvoz modroplavutega tuna. Papirni BCD se lahko uporablja izjemoma, kot je določeno v 11. členu uredbe EU 2023/2833.

Dokument BCD (Bluefin tuna catch document) pomeni dokument o ulovu modroplavutega tuna, katerega oblika je določena v Prilogi 2 k Priporočilu ICCAT 18-13 in v Prilogi II k uredbi EU 2023/2833. V prilogi III pa so podana navodila za izdajo, številčenje, izpolnjevanje in potrjevanje dokumenta o ulovu modroplavutega tuna (BCD). V pri točki 1. člena uredbe EU 2023/2833 je določena obvezna uporaba elektronskega sistema eBCD.

Trgovanje z modropavutimi tuni, kamor sodi tudi izvoz, lahko izvajajo le gospodarski subjekti, ki so vpisani kot subjekti v elektronskem sistemu dokumentacije o modroplavutih tunih (sistem eBCD), ki ga vodi ICCAT (The International Commission for the Conservation of Atlantic Tunas – Mednarodna komisija za ohranitev atlantskega tuna). Subjekti prošnjo za vpis podajo prek sistema [ICCAT eBCD](https://etuna.iccat.int/Account/Login.aspx?ReturnUrl=%2f).

Na osnovi vašega konkretnega primera morata biti hrvaški izvoznik (prodajalec) in korejski uvoznik (kupec) vpisana v sistem eBCD. V sistemu mora biti med njima opravljena transakcija in potrjena s strani pristojnih hrvaških organov za količino, ki se izvaža v Korejo. Prav tako mora iz sistema biti razvidna sledljivost modroplavutega tuna od ulova do prodaje v Korejo. Vsaka transakcija mora biti tudi potrjena s strani pristojnega organa.

Za namene izvoza v Sloveniji pa morate izvozno pošiljko najaviti, tj. da 4 ure pred predvidenim izvozom najavite izvozno pošiljko po elektronski pošti finančnemu uradu, oddelku za izvozno carinjenje, kjer se bodo modroplavuti tuni izvozno ocarinili. Najavi priložite dokument eBCD, ki se izpiše iz sistema eBCD ter navedite:

* naziv izvoznika in njegovega zastopnika,
* navedba finančnega urada, kjer se bo pošiljka izvozno ocarinila,
* opis in količino modroplavutega tuna,
* tarifno oznako KN,
* navedbo priložene dokumentacijo (dokument eBCD, ki se izpiše iz sistema eBCD).

Rok za najavo pošiljke se smiselno uporablja v skladu s prilogo VI uredbe Komisije (ES) št. 1010/2009 z dne 22. oktobra 2009 o določitvi podrobnih pravil za izvajanje Uredbe Sveta (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo opravljanje (UL L 280, 27. 10. 2009). Uredba št. 1010/2008 v prilogi V določa, da dokumentacija o ulovu modroplavutega tuna BCD, sprejeta s strani regionalne organizacije za upravljanje ribištva (ICCAT), v celoti nadomešča predložitev potrdila o ulovu, v skladu z uredbo št. 1005/2009. Navedeno pomeni, da za trgovanje z modroplavutim tunom, kamor sodi tudi izvoz, ni potrebno predložiti potrdila o ulovu, temveč dokument o ulovu modroplavutega tuna eBCD.

Dokument eBCD mora biti priložen tudi v ePrilogah izvozne deklaracije. V PE 2/3 se vpiše oznako C047 in pripadajočo številko eBCD dokumenta. Izvozna deklaracija pa mora v polju Pošiljatelj/Izvoznik in Prejemnik izkazovati zadnjo transakcijo modroplavutega tuna, tj. med hrvaškim prodajalcem in korejskim kupcem.